**Eurofighter Typhoon** je dvojmotorové viacúčelové stíhacie lietadlo 4. generácie s delta krídlom a kačacími plochami, navrhnuté a postavené konzorciom spoločností Alenia Aeronautica, BAE Systems a EADS pracujúcich ako holding Eurofighter GmbH. Projekt je riadený agentúrou NATO Eurofighter and Tornado Management Agency, ktorá je hlavným zákazníkom.

Na výrobe Typhoonu sa podieľa 400 subdodávateľských firiem a v rámci celého projektu sa tak vytvorilo vyše 100 000 pracovných miest.

Vznik a vývoj
-------------

British Aerospace EAP („Experimental Aircraft Programme") na Medzinárodnom aerosalóne vo Farnborough, 1986
Vývoj lietadla začal v roku 1983, keď Taliansko, Nemecko, Francúzsko, Británia a Španielsko spustili program FEFA (Future European Fighter Aircraft). Medzi základné požiadavky, ktoré malo spĺňať budúce európske stíhacie lietadlo, patrili hlavne:

* Schopnosť vzletu a pristátia na krátkej dráhe
* Schopnosť viesť boj mimo vizuálnu vzdialenosť

V roku 1984 sa Francúzsko chcelo ujať vedúcej úlohy pri realizácii projektu. Predložilo taktiež požiadavku, skonštruovať lietadlo tak, aby bolo možné jeho nasadenie aj na lietadlovej lodi. Keďže sa Francúzsko nedokázalo s partnermi dohodnúť na uvedených požiadavkách, opúšťa v roku 1985 konzorcium. Spúšťa svoj vlastný projekt, ktorého výsledkom bude stíhacie lietadlo Dassault Rafale.

Prvý let prototypu Eurofighter sa konal 27. marca 1994 v Bavorsku. 2. septembra 1998 dostalo lietadlo počas ceremoniálu vo Farnborough oficiálne svoje meno Eurofighter Typhoon. Prvý sériovo vyrábaný Eurofighter bol verejnosti predstavený 13. júna 2003 a 4. augusta toho istého roku bol zaradený do výzbroje Luftwaffe.

Konštrukcia
-----------

Eurofighter Typhoon FGR4 britskej RAF ukazuje svoje delta krídlo a kačacie plochy pod kabínou pilota

  

### Drak

Konštrukcia lietadla s delta krídlom a kačacími plochami je navrhnutá ako prirodzene nestabilná pri nižších rýchlostiach. Vďaka tejto konštrukcii a systému fly-by-wire má však stroj dobrý vztlak, výbornú obratnosť a nižší odpor pri vyšších rýchlostiach.

Drak lietadla bol navrhnutý tak, že až 82 % tvoria kompozitné materiály, vďaka čomu sa podarilo výrazne znížiť hmotnosť Typhoonu. Ďalších 15 % konštrukcie pozostáva z hliníkovej a titánovej zliatiny, t.j. materiálov, v ktorých sa snúbi vysoká pevnosť a s nízkou hmotnosťou. 

Keďže je Typhoon projektom štyroch partnerských krajín, výroba jednotlivých komponentov je rozdelená nasledovne:

* Ľavé krídlo - firma Aeritalia (Taliansko)
* Pravé krídlo - firma Construcciones Aeronáuticas SA (Španielsko)
* Predná a zadná časť trupu – firma British Aerospace (Veľká Británia)
* Centrálna časť trupu - firma DASA (Nemecko)

Drak Typhoonu bol navrhnutý s ohľadom na čo najnižší radarový odraz, aj keď sa ešte nedá hovoriť o „stealth" stíhačke. 

### Kokpit

Kabína pilota je vybavená tromi multifunkčnými farebnými displejmi a taktiež HUD displejom. Aby sa minimalizoval reakčný čas pilota pri náročných bojových podmienkach, v kokpite je využitý koncept HOTAS (Hands-On-Throttle-And-Stick), t.j. najdôležitejšie ovládacie prvky sú umiestnené na plynovej a riadiacej páke. Bojové nasadenie výrazne uľahčuje taktiež prilba Striker od firmy BAE Systems, ktorá zobrazuje pilotovi najdôležitejšie avionické a taktické informácie. Prilba navyše obsahuje kameru nočného videnia, čo výrazne zefektívňuje nasadenie počas noci. Samozrejmosťou je prilbový zameriavač, vďaka ktorému môže pilot uzamknúť cieľ a vystreliť aj tzv. „cez rameno". Prostredníctvom prilby môže pilot ovládať lietadlo aj hlasovými pokynmi. 

### Avionika

Prototyp radaru CAPTOR-E
Infračervený prieskumný a zameriavací systém PIRATE
Eurofighter Typhoon je vybavený pulzným dopplerovským radarom **Captor-M**, ktorý je schopný vyhľadať cieľ až na 185 km. Tento radar má byť nahradený novovyvinutým radarom typu AESA (Active Electronically Scanned Array). Je to radar s aktívnym elektronickým vychylovaním lúča a nesie označenie **CAPTOR-E**, alebo **CAESAR** (CAPTOR Active Electronically Scanned Array Radar). Posúva možnosti Typhoonu útočiť na pozemné ciele za každého počasia a je oveľa odolnejší voči rušeniu, ako jeho predchodca. Jeden z odborníkov firmy EADS, podieľajúcej sa na vývoji, sa vyjadril, že radar bude schopný vyhľadať stíhačku F-35 až na vzdialenosť 59 km. Hoci bol vývoj radaru už ukončený a lietadlá druhej a tretej série by ním mohli byť výrazne modernizované, žiadna z krajín oň zatiaľ neprejavila záujem. 

Od roku 2007 sú lietadlá Eurofighter Typhoon vybavené tiež infračerveným prieskumným a zameriavacím systémom **PIRATE**. Ide o elektro-optický systém, ktorý je umiestnený v prednej časti trupu, naľavo od kokpitu. V režime vzduch-vzduch PIRATE vyhľadáva horúce výfukové plyny prúdových motorov a umožňuje ich sledovanie. V režime vzduch-zem vyhľadáva tepelné zdroje na povrchu Zeme. Je spojený s displejom prilby pilota, v ktorej sa zobrazujú ciele vo vysokom rozlíšení. PIRATE je schopný sledovať súčasne do 200 cieľov. 

**AIS** (Attack and Identification System) predstavuje systém, ktorý združuje všetky informácie, získané jednak zo senzorov na palube lietadla a jednak z externých zdrojov (napr. AWACS). Automatizuje sa tým spracovanie dát z viacerých systémov a znižuje sa záťaž pilota.

Operačné nasadenie
------------------

### RAF

Britský Typhoon sprevádza ruský Tu-95
Dňa 17. augusta 2007 vzlietli dva Typhoony prvýkrát proti ruskému bombardéru Tupolev Tu-95, ktorý sa priblížil k vzdušnému priestoru Británie. Podobných vzletov, pri ktorých je potrebné eskortovať ruské lietadlá, sa odvtedy uskutočnili stovky. Obzvlášť veľa vzletov na zabezpečenie vzdušného priestoru sa konalo v rokoch 2014 – 2015, kedy sa aktivita ruských vzdušných síl výrazne zintenzívnila. 

Dňa 21.marca 2011 sa začalo desať Typhoonov podieľať na udržiavaní bezletovej zóny nad Líbyou. Už o tri týždne na to sa britské Typhoony zúčastnili prvýkrát ostrého bombardovania pozemných cieľov. Dňa 12. apríla 2011 úspešne zhodili presne navádzané bomby typu GBU-16 Paveway II na vojenské vozidlá Kaddáfiho jednotiek. Vzhľadom k tomu, že piloti Typhoonov nemali ešte dostatočné skúsenosti s misiami vzduch-zem, označovanie cieľov pre nich zabezpečovali stíhačky Tornado GR4, prostredníctvom kontajnerov Litening III.

#### Kríza v Červenom mori

Koncom roku 2023 začali jemenskí rebeli (Húsiovia) podporovaní Iránom útočiť na obchodné lode plávajúce cez Červené more. Trasa cez Červené more a Suezský prieplav predstavuje najkratšiu trasu na dodávku tovarov z Ázie a Blízkeho východu do Európy. Preto túto trasu využívala pred útokmi Húsiov približne tretina kontajnerových plavidiel. V dôsledku jemenských útokov muselo byť približne 12 % svetového obchodu presmerovaného na trasu okolo Afriky, čo viedlo k vyšším nákladom a oneskoreniu dodávok.

Militantné aktivity Húsíov vyvolali vojenskú reakciu mnohých krajín vrátane Spojených štátov. USA a Spojené kráľovstvo spustili 12. januára 2024 operáciu Prosperity Guardian, ktorej cieľom bola ochrana prepravnej trasy v Červenom mori. V rámci tejto operácie zaútočili na plavidlá Húsiov a zbombardovali niektoré oblasti Jemenu kontrolované Húsijmi.

Spojené kráľovstvo vyslalo 11. januára z cyperskej základne Akrotiri štyri lietadlá RAF Typhoon FGR4. Štvorica strojov, vyzbrojená laserom navádzanými bombami Paveway IV, sa vydala na misiu s cieľom zničiť pozemné základne Húsiov vzdialené približne 2 622 km. Počas tohto dlhého letu im zabezpečoval podporu vzdušný tanker A330-243MRTT. V rámci tejto misie sa Typhoonom podarilo zničiť dve zariadenia. Išlo o štartovaciu plochu prieskumných/útočných bezpilotných lietadiel v Bani v severozápadnom Jemene (s niekoľkými budovami) a letisko v Abbs, ktoré bolo použité na odpálenie riadených striel aj bezpilotných lietadiel útočiacich na obchodné lode.

### Talianske vzdušné sily

Dňa 29. marca 2011 sa Eurofightery talianskych vzdušných síl zapojili do udržiavania bezletovej zóny v Líbyi.

Používatelia
------------

Eurofighter Typhoon Saudského kráľovského letectva
Dňa 30. januára 1998 bola podpísaná prvá zmluva o výrobe konkrétneho počtu lietadiel pre jednotlivé partnerské krajiny. Výroba prebiehala nasledujúce roky v troch sériách, ktoré sa líšia od seba vybavením a množstvom integrovaných zbraní.

Popri partnerských štátoch, združených v konzorciu, sa ďalším používateľom stalo v júli 2007 Rakúsko. Hoci išlo o kontrakt, poznačený korupčným škandálom, 15 lietadiel 1. výrobnej série už niekoľko rokov stráži rakúsky vzdušný priestor. 

V roku 2007 podpísala Saudská Arábia s BAE Systems zmluvu za 4,4 miliardy libier na dodávku 72 stíhačiek Eurofighter Typhoon. Z celkového počtu strojov by 48 kusov malo pochádzať ešte z 2. série a 24 bude z najnovšej 3. série. 

Ďalším používateľom stíhačiek Eurofighter sa stane Omán, ktorý v roku 2012 objednal 12 lietadiel, ako náhradu za zastaralý SEPECAT Jaguar. Ide už o produkciu z 3. série, ktorá by mala byť Ománu dodaná v roku 2017.

Po Saudskej Arábii a Ománe bude Kuvajt treťou krajinou Arabského polostrova, ktorá zaradí Eurofighter Typhoon do svojho letectva. V septembri 2015 oznámilo konzorcium Eurofighter uzavretie dohody s Kuwaitom o nákupe 28 kusov týchto lietadiel v hodnote 7 – 8 mld. eur. Kuvajt zdôvodnil svoje rozhodnutie vzrastajúcim nebezpečenstvom zo strany Islamského štátu. Dohoda s Eurofighter GmbH bola prekvapením, keďže sa pôvodne očakávalo, že sa Kuvajt rozhodne pre F/A-18E/F Super Hornet od spoločnosti Boeing. Stíhačky Typhoon, vyrobené pre Kuvajt, budú mať ako prvé a zatiaľ ako jediné, integrovaný AESA rádiolokátor CAPTOR-E.


**Celková produkcia**| Séria | Rakúsko Rakúsko | Nemecko Nemecko | Taliansko Taliansko | Omán Omán | Saudská Arábia Saudská Arábia | Španielsko Španielsko | Spojené kráľovstvo Spojené kráľovstvo | Kuvajt Kuvajt | Katar Katar | Spolu |
| --- | --- | --- | --- | --- | --- | --- | --- | --- | --- | --- |
| Séria 1 | 15 | 33 | 28 | 0 | 0 | 19 | 53 | 0 | 0 | 148 |
| Séria 2 | 0 | 79 | 47 | 0 | 48 | 34 | 67 | 0 | 0 | 275 |
| Séria 3A | 0 | 31 | 21 | 12 | 24 | 20 | 40 | 28 | 24 | 200 |
| **Spolu** | **15** | **143** | **96** | **12** | **72** | **73** | **160** | **28** | **24** | **623** |

### Súčasní používatelia

Súčasní používatelia lietadiel Eurofighter Typhoon (modrá) a budúci (tyrkysová)
Vzlietajúci Eurofighter EF 2000GS v službách Luftwaffe patriaci Taktisches Luftwaffengeschwader 73 „Steinhoff"
Dvojmiestna cvičná/stíhacia verzia Typhoon T3 patriaca 29. peruti RAF zo základne Coningsby
Eurofighter EF 2000S španielskych vzdušných síl patriaci jednotke Ala 11
Eurofighter F-2000A talianskych vzdušných síl patriaci 36º Stormo *Riccardo Helmut Seidl*
Nemecko  **Nemecko**
* Luftwaffe
	+ Taktisches Luftwaffengeschwader 71 „Richthofen", základňa Wittmundhafen
	+ Taktisches Luftwaffengeschwader 73 „Steinhoff", základňa Rostock–Laage
	+ Taktisches Luftwaffengeschwader 74, základňa Neuburg
	+ Taktisches Luftwaffengeschwader 31 „Boelcke", základňa Nörvenich

Omán  **Omán**
* Kráľovské vzdušné sily Ománu
	+ 8. letka, základňa Adam

Rakúsko  **Rakúsko**
* Rakúske vzdušné sily
	+ Überwachungsgeschwader, základňa Zeltweg
		- 1. Staffel
		- 2. Staffel
		- Düsentrainerstaffel, základňa Hörsching

Saudská Arábia  **Saudská Arábia**
* Saudské kráľovské letectvo
	+ Letecká základňa Kráľa Fahada, Ta'if
		- 3. letka
		- 10. letka
		- 80. letka

Spojené kráľovstvo  **Spojené kráľovstvo**
* Royal Air Force
	+ RAF Coningsby, Lincolnshire, Anglicko
		- 3. peruť RAF
		- 11. peruť RAF
		- 29. peruť RAF, prevádzková jednotka konverzie taktického školenia a hodnotenia pilotov
		- 41. peruť RAF, skúšobná a vyhodnocujúca peruť
	+ RAF Lossiemouth, Moray, Škótsko
		- 1. peruť RAF
		- 2. peruť RAF
		- 6. peruť RAF
	+ RAF Mount Pleasant, Východné Falklandy, Falklandy
		- 1435. letka RAF
	+ RAF Akrotiri, Suverénne základňové územia Akrotiri a Dekeleia, Cyprus
		- 903. expedičné letecké krídlo

Španielsko  **Španielsko**
* Španielske vzdušné sily
	+ Ala 11, základňa Morón
		- 111 Escuadrón
		- 113 Escuadrón, prevádzková jednotka konverzie taktického školenia a hodnotenia pilotov
	+ Ala 14, základňa Albacete
		- 142 Escuadrón

Taliansko  **Taliansko**
* Talianske vzdušné sily
	+ 4º Stormo *Amedeo d'Aosta*, základňa Grosseto
		- 9º Gruppo ADX
		- 20º Gruppo OCU ADX, prevádzková jednotka konverzie taktického školenia a hodnotenia pilotov
	+ 36º Stormo *Riccardo Helmut Seidl*, základňa Gioia del Colle
		- 10º Gruppo ADX
		- 12º Gruppo ADX
	+ 37º Stormo *Cesare Toschi*, základňa Trapani
		- 18º Gruppo ADX

### Budúci používatelia

Katar  **Katar**
* Katarské vzdušné sily

Kuvajt  **Kuvajt**
* Kuvajtské vzdušné sily

Špecifikácie
------------

Eurofighter EF 2000S rakúskych vzdušných síl
Prúdový motor EJ200
Eurofighter Typhoon so zavesenou výzbrojou
Kontajner LITENING
*Údaje z* Typhoon performance data, BAE Systems, Superfighters a Modern Fighters.

### Technické údaje

* **Posádka**: 1 alebo 2 (tréningová verzia)
* **Dĺžka**: 15,96 m
* **Rozpätie**: 10,95 m
* **Výška**: 5,28 m
* **Nosná plocha** : 51,2 m²
* **Hmotnosť (prázdny)**: 11 000 kg
* **Vzletová hmotnosť**: 16 000 kg
* **Maximálna vzletová hmotnosť**: 23 500 kg
* **Pohonná jednotka**: 2 × dvojprúdový motor Eurojet EJ200 s prídavným spaľovaním
	+ **Suchý ťah**: 2× 60 kN
	+ **Ťah s forsážou**: 2× 90 kN

### Výkony

**Maximálna rýchlosť**: 2 495 km/h

* **Dolet**: 2 900 km
* **Preletový dolet**: 3 790 km
* **Dostup**: 19 810 m
* **Stúpavost**: 315 m/s
* **Plošné zaťaženie**: 312 kg/m2
* **Pomer ťah/hmotnosť**: 1,15
* **Maximálne preťaženie**: +9/-3 g

### Výzbroj

* 1× kanón Mauser BK-27 kalibru 27 mm so zásobou munície 150 ks
* 13 externých závesov (8x pod krídlami, 5x pod drakom stroja) – s nosnosťou do 7 500 kg
	+ **Strely vzduch-vzduch:**
		- AIM-120 AMRAAM
		- AIM-132 ASRAAM
		- AIM-9 Sidewinder
		- IRIS-T
		- Meteor
	+ **Strely vzduch-zem:**
		- Brimstone
		- KEPD 350 (Strela je zatiaľ vo fáze testovania a o jej zavedení do výzbroje Typhoonu uvažujú nemecké a španielske vzdušné sily.)
		- Storm Shadow
	+ **Bomby:**
		- Paveway II/III/Enhanced Paveway
		- Paveway IV
	+ **Iné:**
		- LITENING III – zameriavací kontajner na laserom navádzané bomby
		- kontajner na elektronické rušenie radarom navádzaných striel
		- 3 prídavné palivové nádrže na zvýšenie doletu

Referencie
----------

1. ↑  "1994: Maiden flight for future fighter jet." *BBC News*, 27 February 1994. Retrieved: 19 March 2008.
2. ↑   *Italy receives final Eurofighter, closing core nation programme of record* [online]. janes.com, 26 October 2020, [cit. 2023-02-25]. Dostupné online.
3. ↑  "Description of NETMA." Archivované 2010-03-05 na Wayback Machine *eurofighter.com*. Retrieved: 12 October 2009.
4. ↑   *US, UK strike Houthi targets in Yemen in retaliation to Red Sea shipping attacks* [online]. key.aero, [cit. 2024-02-12]. Dostupné online.
5. ↑  Typhoon Captor-E awaits flight testing as Kuwait confirmed as launch customer *Flightglobal*, 7. apríl 2016.
6. ↑  
"Typhoon." *Raf.mod.uk*, 1 July 2005. Retrieved: 28 November 2009.
7. ↑  "Kings of Swing." *AirForces Monthly*, August 2008.
8. ↑  Williams, Mel, ed. "Dassault Rafale". *Superfighters, The Next Generation of Combat Aircraft*. London: AIRtime, 2002. ISBN 1-880588-53-6.
9. ↑  Spick, Mike. "Eurofighter EF 2000 Typhoon". *Brassey's Modern Fighters: The Ultimate Guide to In-Flight Tactics, Technology, Weapons, and Equipment*. Washington, DC: Potomac Books Inc, 2002. ISBN 1-57488-462-X.
10. ↑  RAF receives first ‘Centurion’ Typhoons ahead of Tornado retirement *Janes*, 6. júl 2018

Pozri aj
--------

* Dassault Rafale
* McDonnell Douglas F/A-18 Hornet
* McDonnell Douglas F-15 Eagle
* Šenjang J-11
* Suchoj Su-35

Iné projekty
------------

Commons
* Spolupracuj na Commons Commons ponúka multimediálne súbory na tému **Eurofighter Typhoon**

Externé odkazy
--------------

* Oficiálna webstránka Eurofighter
* Eurofighter Typhoon v rakúskom letectve


|  |  |
| --- | --- |
| Portal | Letecký portál |